คาดการณ์ตลาดส่งออกยางพาราไทย ปี 2565 ยังเติบโตได้ต่อเนื่อง ท่ามกลางปัจจัยเสี่ยงของเศรษฐกิจโลก
นายรณรงค์ พูลพิพัฒน์ ผู้อำนวยการสำนักงานนโยบายและยุทธศาสตร์การค้า เปิดเผยว่า จากสถิติการส่งออกยางพารา ซึ่งเป็นสินค้าเกษตรส่งออกอันดับที่ 2 ของไทย ในปี 2564 มีมูลค่า 175,978 ล้านบาท เพิ่มขึ้นจากปีก่อนหน้า ร้อยละ 61.6 ชี้ให้เห็นถึงการขยายตัวและนับเป็นปีทองของยางพาราไทย โดยปัจจัยสำคัญของการเติบโตมาจาก 3 ปัจจัยหลักคือ ความต้องการในตลาดโลกที่เพิ่มสูงขึ้นในช่วงการระบาดของโควิด-19 ส่งผลให้ความต้องการถุงมือยางเพิ่มสูงขึ้นทั่วโลก พฤติกรรมการเดินทางที่เปลี่ยนมาใช้รถยนต์ส่วนตัวเพิ่มขึ้น ทำให้การใช้ยางจึงเพิ่มสูงขึ้นตามไปด้วย และการฟื้นตัวของเศรษฐกิจโลกในช่วงครึ่งหลังของปี 2564 ส่งผลให้ความต้องการวัตถุดิบยางพาราในภาคอุตสาหกรรมเพิ่มขึ้น คาดว่าในช่วงครึ่งแรกของปี 2565 การส่งออกยางพาราของไทยจะยังเติบโตเพิ่มขึ้นต่อเนื่อง แม้จะเผชิญความท้าทายในหลายปัจจัย อาทิ แนวโน้มการระบาดของโควิด-19 ที่เริ่มลดลงและสต็อกถุงมือยางที่ยังคงอยู่ในปริมาณสูง โดยมีปัจจัยบวกที่สำคัญมาจากปริมาณน้ำยางในช่วงต้นปีของมาเลเซียซึ่งเป็นหนึ่งในประเทศผู้ส่งออกรายใหญ่ของโลกหมดลง ประกอบกับผลผลิตยางพาราในอินโดนีเซียประสบปัญหาโรคใบร่วง ทำให้อุปทานสู่ตลาดโลกลดลงและการเติบโตของตลาดรถยนต์ในสหรัฐฯ ทำให้ความต้องการยางทั่วโลกเพิ่มสูงขึ้น คาดว่าปัจจัยเหล่านี้ จะช่วยให้การส่งออกยางพาราของไทยขยายตัวได้ดีในครึ่งปีแรกของปี 2565        นอกจากนี้ กระทรวงพาณิชย์ กำหนดนโยบายเกษตรผลิต พาณิชย์ตลาด เพื่อผลักดันและส่งเสริมการส่งออกสินค้าเกษตรและผลิตภัณฑ์ โดยไตรมาสแรกของปี 2565 กรมส่งเสริมการค้าระหว่างประเทศและสำนักงานพาณิชย์จังหวัดภาคใต้ 7 จังหวัด ดำเนินการจับคู่เจรจาธุรกิจสินค้ายางพารา โดยคาดการณ์ว่าการซื้อขายภายใน 1 ปี จะมีมูลค่า 220.10 ล้านบาท